Apr 09,2017
టెలికం ఆదాయానికి జియో ఎసరు..
న్యూఢిల్లీ : రిలయన్స్‌ జియో రాకతో ఇతర ఆఫరేటర్లకే కాకుండా టెలికం శాఖ ఆదాయానికి గండి పడింది. వినియోగదారుల సేవలు అయిన మొబైల్‌ టెలిఫోని, డేటా వంటి వాటి నుంచి టెలికం రంగానికి వచ్చే ఆదాయానికి ఎసరు పడింది. అక్టోబర్‌- డిసెంబర్‌ త్రైమాసికంలో ఆదాయం కాస్తా 10.5శాతం దిగజారి రూ.37,284 కోట్లుగా నమోదైందని టెలికం నియంత్రణ సంస్థ (ట్రారు) పేర్కొంది. కాగా గతేడాది జులై-సెప్టెంబర్‌ త్రైమాసికానికి ఇదే రంగంలో ఆదాయం రూ.41,681 కోట్లుగా ఉందని వెల్లడించింది. ఇక 2016 ఏప్రిల్‌-జూన్‌ త్రైమాసికంలో అనుమతి సేవల నుంచి మొత్తం సర్దుబాటు స్థూల ఆదాయం (టెలికం సేవల అమ్మకం నుంచి మాత్రమే వచ్చే సంపాదన) రూ.44,754 కోట్లుగా ఉందని ట్రారు ఒక నివేదికలో పేర్కొంది. దీనికితోడు ప్రభుత్వానికి చెల్లించే లెసైన్స్‌ ఫీజు, ఇతర చార్జీలు టెలికం ఆపరేటర్ల స్థూల సర్దుబాటు రెవెన్యూ (ఏజీఆర్‌)పైనా ఆధారపడుతుంది. ఈ నేపథ్యంలో డిసెంబర్‌ త్రైమాసికంలో లైసెన్స్‌ ఫీజులు రూ.3,698 కోట్లకు దిగజారింది. అయితే జులై-సెప్టెంబర్‌ కాలంలో ఇది రూ.4,091 కోట్లుగా నమోదు అయినట్టు నివేదించింది. ఇక అక్టోబర్‌-డిసెంబర్‌ త్రైమాసికంలో అన్ని టెలికం సేవల ఏజీఆర్‌ 9.17శాతానికి పడిపోయి రూ.45,905 కోట్లుగా ఉందని పేర్కొంది.
మీ స్నేహితులకు రికమెండ్ చెయ్యండి